ྷིརཏྣཀོརབིཛཧརཾ།།
༄། །རྒྱལ་བས་དྲི་མེད་ལུང་གིས་བསྔགས་པའི་རྡོ་རྗེ་འཆང་ཀུན་དགའ་བཟང་པོའི་ཞབས་ཀྱི་གསུང་རབ་གླེགས་བམ་གསུམ་པ་ལས་དཔལ་མཁའ་འགྲོ་རྒྱ་མཚོ་འཁོར་ལོ་བཅུ་གཉིས་སུ་མངོན་པར་བརྗོད་པའི་དཀྱིལ་འཁོར་ཆེན་པོའི་སྒྲུབ་ཐབས་དངོས་གྲུབ་རིན་པོ་ཆེའི་མཛོད་བཞུགས་སོ།། དཔལ་མཁའ་འགྲོ་རྒྱ་མཚོ་འཁོར་ལོ་བཅུ་གཉིས་སུ་མངོན་པར་བརྗོད་པའི་དཀྱིལ་འཁོར་ཆེན་པོའི་སྒྲུབ་ཐབས་དངོས་གྲུབ་རིན་པོ་ཆེའི་མཛོད་ཅེས་བྱ་བ། བླ་མ་དང་དཔལ་འཁོར་ལོ་སྡོམ་པ་ལ་ཕྱག་འཚལ་ལོ། །གང་གི་རང་བཞིན་སྤྲོས་པ་ཀུན་བྲལ་ཡང་། །རྨད་བྱུང་སྐུ་ཡི་རོལ་པ་སྣ་ཚོགས་ཀྱིས། །རྟོག་པའི་དྲྭ་བ་མཐའ་དག་སེལ་མཛད་པ། །ཁྱབ་བདག་ཧེ་རུ་ཀ་ལ་གུས་བཏུད་ནས། །དཔལ་ལྡན་འཁོར་ལོ་སྡོམ་པའི་བཤད་པའི་རྒྱུད། །མཁའ་འགྲོ་རྒྱ་མཚོ་ཞེས་སུ་རབ་གྲགས་པའི། །བཅུ་གཉིས་འཁོར་ལོའི་མངོན་པར་རྟོགས་པ་ནི། །རྒྱུད་འགྲེལ་མཁས་པའི་གཞུང་བཞིན་བཤད་ཀྱིས་ཉོན། །དེ་ལ་དཀྱིལ་འཁོར་འདིར་དབང་བསྐུར་བ་ཐོབ་ཅིང་དམ་ཚིག་དང་སྡོམ་པར་ལྡན་པའི་སྒྲུབ་པ་པོས་རིའི་ཕུག་ལ་སོགས་པ་དབེན་པའི་གནས་སུ། བཅོམ་ལྡན་འདས་ཀྱི་རས་བྲིས་དང་མཆོད་པ་དང་གཏོར་མ་དང་། མཎྜལ་དང་། དམ་ཚིག་གི་རྡོ་རྗེ་དྲིལ་བུ་དང་། ཐོད་པ་བདུད་རྩིས་བཀང་བ་རྣམས་འཚོགས་པར་བྱས་ནས། མདང་ནུབ་མོ་འོད་གསལ་སྟོང་པ་ཉིད་ཀྱི་ངང་དུ་ཉལ་ལ། ཐོ་རངས་གཉིད་སད་པ་དང་རྡོ་རྗེ་རྣལ་འབྱོར་མ་རྣམས་ཀྱིས་གླུ་དང་ཅང་ཏེའུའི་སྒྲས་བསྐུལ་བར་བསམས་ཏེ། ལངས་ལ་གདོང་བཀྲུ་བ་སོགས་བྱས་ནས་རོ་དངོས་ཀྱི་སྟེང་ངམ་མིའི་པགས་པ་ལ་སྣ་ཚོགས་རྡོ་རྗེ་བྲིས་པའི་གདན་ལ་ཁ་ལྷོར་མངོན་པར་ཕྱོགས་པས་རྡོ་རྗེའི་སྐྱིལ་ཀྲུང་གིས་འདུག་ལ། སྐྱབས་འགྲོ་སེམས་བསྐྱེད་དང་རྡོ་རྗེ་སེམས་དཔའི་སྒོམ་བཟླས་རྣམས་ཀྱིས་རྒྱུད་དག་པར་བྱས་ནས་རྣལ་འབྱོར་བསྒོམ་པར་བྱ་བ་ལ་གཉིས། མཉམ་པར་བཞག་པའི་རྣལ་འབྱོར་དང་། མཉམ་པར་མ་བཞག་པའི་རྣལ་འབྱོར་རོ། །དང་པོ་ལ་གསུམ། སྦྱོར་བ་བྱིན་གྱིས་བརླབ་པ་གསུམ། དངོས་གཞི་ཏིང་ངེ་འཛིན་གསུམ། རྗེས་རྣལ་འབྱོར་གསུམ་མོ། །དང་པོ་ནི། རང་སྐད་ཅིག་གིས་དཔལ་འཁོར་ལོ་སྡོམ་པར་གྱུར་པའི་ལག་པ་གཡོན་པའི་མཐིལ་དུ་པདྨ་དམར་པོ་འདབ་མ་ལྔ་པའི་ལྟེ་བར་ཨོཾ་བྃ་དམར་པོ་དང་གྲི་གུག་ལས་རྡོ་རྗེ་ཕག་མོ་དམར་མོ། མདུན་ནས་བརྩམས་ཏེ་གཡོན་སྐོར་གྱིས་ཧྃ་ཡོཾ་སྔོན་མོ་དང་གྲི་གུག་ལས་གཤིན་རྗེ་མ། ཧྲིཾ་མཾ་དཀར་མོ་དང་གྲི་གུག་ལས་རྨོངས་བྱེད་མ། ཧྲེཾ་ཧྲིཾ་སེར་མོ་དང་གྲི་གུག་ལས་སྐྱོད་བྱེད་མ། ཧཱུྃ་ཧཱུྃ་ལྗང་གུ་དང་གྲི་གུག་ལས་སྐྲག་བྱེད་མ། ཕཊ་ཕཊ་དུད་ཀ་དང་གྲི་གུག་ལས་གཏུམ་མོ་དང་། དེའི་སྟེང་གི་མཐེ་བོ་ལ་ཨོཾ་ཧ་དཀར་པོ་ཡོངས་སུ་གྱུར་པ་ལས་རྡོ་རྗེ། དེ་ཡོངས་སུ་གྱུར་པ་ལས་རྡོ་རྗེ་སེམས་དཔའ་དཀར་པོ་ཞལ་གསུམ་ཕྱག་དྲུག་པ་རྡོ་རྗེ་ཕག་མོས་འཁྱུད་པ། དེ་བཞིན་དུ་མཛུབ་མོ་ལ་ནཱ་མ་ཧི་དང་འཁོར་ལོ་ལས་རྣམ་པར་སྣང་མཛད་སེར་པོ་ལ་གཤིན་རྗེ་མས་འཁྱུད་པ། གུང་མོ་ལ་སྭཱ་ཧཱ་ཧཱུ་དང་པདྨ་ལས་པདྨ་གར་དབང་དམར་པོ་ལ་རྨོངས་བྱེད་མས་འཁྱུད་པ། སྲིན་ལག་ལ་བཽ་ར་ཊ་ཧེ་དང་རྡོ་རྗེ་ལས་དཔལ་ཧེ་རུ་ཀ་ནག་པོ་ལ་སྐྱོད་བྱེད་མས་འཁྱུད་པ། མཐེའུ་ཆུང་ལ་ཧཱུྃ་ཧཱུྃ་ཧོཿདང་རིན་པོ་ཆེ་ལས་རྡོ་རྗེ་ཉི་མ་དམར་སེར་ལ་སྐྲག་བྱེད་མས་འཁྱུད་པ། ལག་པའི་སེན་མོ་རྣམས་ལ་ཕཊ་ཧྃ་དང་རལ་གྲི་ལས་རྟ་མཆོག་ལྗང་གུ་ལ་གཏུམ་མོས་འཁྱུད་པ་སྟེ། འདི་དག་གི་ཞལ་ཕྱག་འོག་ནས་འབྱུང་བ་ལྟར་བསྐྱེད་ལ་རྡོ་རྗེ་སེམས་དཔའ་དང་རྨོངས་བྱེད་མ་ལ་ཟླ་གདན། གཞན་ཐམས་ཅད་ཉི་མའི་གདན་ལ་གཡས་བརྐྱང་གིས་བཞུགས་པར་བསམས་ཏེ་ལག་པ་བྱིན་གྱིས་བརླབ་པའོ། །དེ་ནས་ལག་པ་གཡས་པས་ཐོད་པ་བདུད་རྩིས་གང་བ་བཟུང་ལ། གཏོར་མ་ལྟར་བྱིན་གྱིས་བརླབས་ནས། གཡོན་པའི་མཐེབ་སྲིན་གྱིས་ཆོས་འབྱུང་གི་རི་མོ་བྱ་ཞིང་དབུས་ནས་བླངས་ཏེ། ཡི་གེ་གསུམ་བརྗོད་པས་ལྕེ་ལ་མྱང་ཞིང་ཕྱིའི་མཆོད་རྫས་རྣམས་ལ་གཏོར་ལ་དུམ་སྐྱེས་མའི་སྔགས་ཀྱིས་བགེགས་བསང་། སྭ་བྷཱ་ཝས་སྟོང་པར་སྦྱང་། སྟོང་པའི་ངང་ལས་མཆོད་རྫས་རྣམས་བསྐྱེད་ནས་སོ་སོའི་སྔགས་དང་ཕྱག་རྒྱས་བྱིན་གྱིས་བརླབས་ཏེ་མཆོད་པ་བྱིན་གྱིས་བརླབ་པའོ། །དེ་ནས་ཆང་དེ་ཉིད་དང་དྲི་བཟང་པོ་བསྲེས་པས་མཎྜལ་གྲུ་བཞི་པར་བྱུག་ཅིང་། དབུས་སུ་མེ་ཏོག་ཅིག་བཞག་ལ། རྡོ་རྗེ་ཕྱག་རྒྱས་རེག་སྟེ་བྷུརྦྷུ་ཝ་སྭཿ ཞེས་བརྗོད་པས་ས་གསུམ་གྱི་རང་བཞིན་དུ་གྱུར་པར་བསམས་ཏེ་མཎྜལ་བྱིན་གྱིས་བརླབ་པའོ། །གཉིས་པ་ལ་གསུམ། དང་པོ་སྦྱོར་བ། དཀྱིལ་འཁོར་རྒྱལ་མཆོག ལས་རྒྱལ་མཆོག་གོ །དང་པོ་ལ་གཉིས། སྔོན་འགྲོའི་རིམ་པ་དང་། དང་པོ་སྦྱོར་བ་དངོས་སོ། །དང་པོ་ལ་ལྔའི་བསྲུང་བ་གསུམ་ནི། རང་གི་འོག་ཏུ་མེ་ཏོག་ཅིག་བཞག་ལ། ཨོཾ་ཨཱཿསྠཱ་ནཾ་མེ་རཀྵ་ཧཱུྃ། ཞེས་བརྗོད་དེ་གནས་བསྲུང་བའོ། །ཡང་མེ་ཏོག་ཅིག་མགོ་བོར་བཞག་ལ། ཨོཾ་ཨཱཿཨཱཏྨ་ནཾ་མེ་རཀྵ་ཧཱུྃ། ཞེས་བརྗོད་དེ་བདག་བསྲུང་བའོ། །འཁྱུད་པའི་ཕྱག་རྒྱ་དང་ཨོཾ་ཨཱཿཡོ་ག་ནཾ་མེ་རཀྵ་ཧཱུྃ། ཞེས་བརྗོད་དེ་རྣལ་འབྱོར་བསྲུང་བའོ། །གཉིས་པ་བྱ་བ་གསུམ་ནི། སེམས་ཅན་འཁོར་བ་སྡུག་བསྔལ་གྱི་རྒྱ་མཚོར་བྱིང་བ་རྣམས་ཕྱག་རྒྱ་ཆེན་པོའི་གོ་འཕང་ལ་བཞག་པའི་ཕྱིར་བདག་གིས་དཔལ་མཁའ་འགྲོ་རྒྱ་མཚོ་བསྒོམ་པར་བྱའོ། །ཞེས་བརྗོད་ཅིང་དོན་དྲན་པར་བྱ་བ་ནི་སེམས་བསྐྱེད་པའི་བྱ་བའོ། །དེ་ནས་རང་གི་སྙིང་ག་ལ་སོགས་པའི་གནས་དྲུག་ཏུ་རྡོ་རྗེ་རྩེ་ལྔ་པའི་ཕྱག་རྒྱས་རེག་ཅིང་། དཔའ་བོའི་གོ་ཆའི་སྔགས་རྣམས་བརྗོད་པ་ནི་གོ་ཆའི་བྱ་བའོ། །དེ་ནས་མེ་ཏོག་དང་བཅས་པས་ཐལ་མོ་སྦྱར་ལ། དཔལ་ལྡན་རྡོ་རྗེ་མཁའ་འགྲོ་ནི། །མཁའ་འགྲོ་མ་ཡི་འཁོར་ལོས་སྒྱུར། །ཡེ་ཤེས་ལྔ་དང་སྐུ་གསུམ་བརྙེས། །འགྲོ་བ་སྐྱོབ་ལ་ཕྱག་འཚལ་ལོ། །ཇི་སྙེད་རྡོ་རྗེ་མཁའ་འགྲོ་མ། །རྣམ་པར་རྟོག་པའི་འཆིང་གཅོད་ཅིང་། །འཇིག་རྟེན་བྱ་བ་རབ་འཇུག་མ། །དེ་སྙེད་རྣམས་ལ་རྟག་ཕྱག་འཚལ། །སྲིད་པའི་རྒྱ་མཚོར་ཡོངས་བྱིང་བ། །ཡང་དག་ཡོངས་སུ་སྒྲོལ་མཁས་པའི། །བླ་མ་དམ་པའི་དྲིན་གང་གིས། །བདག་ལ་ཡེ་ཤེས་འདི་བསྐྱེད་འདུད། །ཅེས་བརྗོད་ཅིང་མེ་ཏོག་གཏོར་ལ་ཕྱག་བྱ། གཏོར་ཆོག་ལྟར་གཏོར་མ་དབུལ་ཏེ་མཆོད་པའི་བྱ་བའོ། །གསུམ་པ་དག་པ་གསུམ་ནི། བདག་ཉིད་བཅོམ་ལྡན་འདས་བདེ་མཆོག་འཁོར་ལོ་སྐུ་མདོག་སྔོན་པོ་ཞལ་བཞི་ཕྱག་བཅུ་གཉིས་པ་ཡུམ་རྡོ་རྗེ་ཕག་མོ་དང་མཉམ་པར་སྦྱོར་བར་བསྒོམ་པ་ནི་ལུས་དག་པར་བྱ་བའོ། །དེའི་ཐུགས་ཀར་པཾ་ལས་སྣ་ཚོགས་པདྨ་འདབ་མ་བརྒྱད་པའི་ལྟེ་བར་རཾ་ལས་ཉི་མའི་དཀྱིལ་འཁོར་གྱི་སྟེང་དུ་ཡི་གེ་ཧཱུྃ་ནག་པོ་ཡེ་ཤེས་ལྔའི་རང་བཞིན་ཅན་འོད་ཟེར་ཁ་དོག་སྣ་ཚོགས་པ་འཕྲོ་བ་དེའི་ནཱ་ད་ལས་དབྱངས་དང་གསལ་བྱེད་ཀྱི་ཡི་གེའི་ཕྲེང་བ་དཔག་ཏུ་མེད་པ་བྱུང་སྟེ་གཡོན་སྐོར་དུ་ལུས་ཀྱི་སྟོད་ལ་སྔོན་པོ་དང་། བར་ལ་དམར་པོ་དང་། སྨད་ལ་དཀར་པོའི་ཕྲེང་བ་དཀྲིས་ཏེ་དེ་དག་ལས་འཁོར་ལོ་གསུམ་གྱི་ལྷའི་ཚོགས་དཔག་ཏུ་མེད་པ་བྱུང་ནས་ཁམས་གསུམ་གྱི་བགེགས་ཀྱི་ཚོགས་ཐམས་ཅད་བཅོམ་སྟེ། དེ་དག་ཐམས་ཅད་བདེ་བ་ཆེན་པོའི་གོ་འཕང་ལ་བཀོད་ནས་ཚུར་འདུས་ཏེ་རང་རང་གི་གནས་སུ་ཐིམ་པར་བསམ་ཞིང་ངག་ཏུ། ཨོཾ་ཨ་ཨཱ། ཨི་ཨཱི། ཨུ་ཨཱུ། རྀ་རཱྀ། ལྀ་ལཱྀ། ཨེ་ཨཻ། ཨོ་ཨཽ། ཨཾ་ཨཿ ཀ་ཁ་ག་གྷ་ང་། ཙ་ཚ་ཛ་ཛྷ་ཉ། ཊ་ཋ་ཌ་ཌྷ་ཎ། ཏ་ཐ་ད་དྷ་ན། པ་ཕ་བ་བྷ་མ། ཡ་ར་ལ་ཝ། ཤ་ར་ས་ཧ་ཀྵཿ ཧཱུྃ་ཧཱུྃ་ཕཊ། ཅེས་ལན་གསུམ་བརྗོད་དེ། ངག་དག་པར་བྱ་བའོ། །དེ་ནས་རང་གི་སྤྱི་བོར་ཤྲཱི། དཔྲལ་བར་ཧེ། མགྲིན་པར་རུ། སྙིང་གར་ཀ་རྣམས་ཁ་དོག་སྔོན་པོར་བསམས་ལ། ཤྲཱི་ཡིག་འབྱུང་བ་ཀུན་གྱི་དོན། །ཕྱི་དང་ནང་གི་བདག་ཉིད་འདོད། །འདི་དག་ཀུན་རྫོབ་གཟུགས་དང་ནི། །འགྱུར་མེད་བདེ་བའི་མཐའ་ཅན་གང་། །ཨེ་ཝཾ་ལ་སོགས་གཉིས་མེད་པའང་། །ཤྲཱི་ཞེས་བྱ་བའི་ཡིག་དེས་བརྗོད། །ཧེ་ཡིག་སྙིང་ག་ནས་ཀུན་དུ། །ཧེ་རུ་ཀ་སོགས་རང་འཁོར་འགྲོ། །བསྒོམ་པ་ཀུན་གྱི་འབྱུང་གནས་ལས། །འཛིན་པ་ལ་སོགས་རྣམ་སྐྱེད་འགྱུར། །དེ་ནི་རྒྱུ་སྟོང་བདག་ཉིད་དེ། །རྒྱུ་ཡི་བདག་ཉིད་མི་རྟོག་པའོ། །རང་བཞིན་ཆོས་བདག་མེད་པ་ཉིད། །དེ་ནི་སྟོང་པའི་རྣལ་འབྱོར་གནས། །བཀོད་པ་གང་དག་བདག་མེད་པ། །རྟོག་པའི་དྲྭ་བ་ཆེན་པོ་ནི། །རུ་ཡིག་རྐྱེན་གྱི་བདག་ཉིད་ཅན། །དེ་བདག་གིས་བཀོད་བྲལ་བའོ། །སླར་བརྗོད་ཀ་ནི་མ་ལུས་པའི། །བདག་གི་གཉིས་ཆར་མི་ཤེས་གང་། །གང་ཕྱིར་ཅི་ལའང་མི་གནས་པ། །དེ་ཕྱིར་ཀ་ཞེས་བྱ་བར་བརྗོད། །ཅེས་དང་། དངོས་པོ་མངོན་སུམ་སྟོང་པ་མིན། །དངོས་པོ་ཙམ་གྱི་རང་བཞིན་ཅན། །དཔལ་ཧེ་རུ་ཀ་གནས་ལྷ་མོ། །སྔ་ནས་བསྒོམ་པ་ཀུན་འགྲོ་བའོ། །ཞེས་བརྗོད་དེ་ཡིད་དག་པར་བྱ་བའོ། །བཞི་པ་ཕུང་ཁམས་སྐྱེ་མཆེད་ལྷར་བསྒོམ་པ་ནི། དེ་ལྟར་ལུས་ངག་ཡིད་གསུམ་ཧེ་རུ་ཀའི་ངོ་བོ་ཡིན་པ་ལྟར་ཕུང་ཁམས་སྐྱེ་མཆེད་ཐམས་ཅད་ཀྱང་ལྷའི་རང་བཞིན་ཏེ། གཟུགས་ཀྱི་ཕུང་པོ་ནི་མགོ་བོའི་དབུས་སུ་བྷྲཱུྃ་ལས་རྣམ་པར་སྣང་མཛད་དཀར་པོ་ཕྱག་གཡས་འཁོར་ལོ་འཛིན་ཅིང་སེང་གེའི་ཁྲིའི་སྟེང་ན་བཞུགས་པ། ཚོར་བའི་ཕུང་པོ་ནི་ལྟེ་བར་ཨཱྃ་ལས་རྡོ་རྗེ་ཉི་མ་སེར་པོ་གཡས་རིན་པོ་ཆེ་འཛིན་ཅིང་རྟའི་ཁྲི་ལ་བཞུགས་པ། འདུ་ཤེས་ཀྱི་ཕུང་པོ་ནི་མགྲིན་པར་ཧྲཱིཿལས་འོད་དཔག་མེད་དམར་པོ་གཡས་པདྨ་དམར་པོ་འཛིན་ཅིང་རྨ་བྱའི་ཁྲི་ལ་བཞུགས་པ། འདུ་བྱེད་ཀྱི་ཕུང་པོ་ནི་རྐང་པའི་ལོང་བུའི་འོག་ཏུ་ཧོ་ལས་རྡོ་རྗེ་རྒྱལ་པོ་སྔོ་བསངས་གཡས་སྣ་ཚོགས་རྡོ་རྗེ་འཛིན་ཅིང་ནམ་མཁའ་ལྡིང་གི་ཁྲི་ལ་བཞུགས་པ། རྣམ་པར་ཤེས་པའི་ཕུང་པོ་ནི་སྙིང་གར་ཧཱུྃ་ལས་རྡོ་རྗེ་སེམས་དཔའ་དཀར་པོ་གཡས་རྡོ་རྗེ་འཛིན་ཅིང་གླང་པོ་ཆེའི་ཁྲི་ལ་བཞུགས་པ། དེ་ལྔ་ཀའི་གཡོན་པས་དྲིལ་བུ་བསྒྱིངས་པ་དང་བཅས་པས་དཀུར་འཛིན་པའོ། །དེ་བཞིན་གཤེགས་པ་ཐམས་ཅད་དང་རོ་གཅིག་པ་ཕུང་པོ་ལྔའི་དེ་བཞིན་ཉིད་ནི་སྤྱི་གཙུག་ཏུ་ཧི་ལས་དཔལ་ཧེ་རུ་ཀ་ནག་པོ་གཡས་རྡོ་རྗེ་དང་བཅས་པའི་ས་གནོན་གཡོན་མཉམ་གཞག་གི་ཕྱག་རྒྱ་མཛད་ཅིང་མི་རོའི་སྟེང་ན་པད་ཉི་ལ་བཞུགས་པ། མིག་གཉིས་ཨོཾ་ལས་གཏི་མུག་རྡོ་རྗེ་དཀར་པོ་གཡས་འཁོར་ལོ་གཡོན་དྲིལ་བུ་བསྒྱིངས་པ་དང་བཅས་པས་ཐུགས་ཀར་ཕྱོགས་པ། རྣ་བ་གཉིས་ཧཱུྃ་ལས་ཞེ་སྡང་རྡོ་རྗེ་ནག་པོ་གཡས་རྡོ་རྗེ་ཐུགས་ཀ་དང་གཡོན་དྲིལ་བུ་དཀུར་འཛིན་པ། སྣ་ནི་ཏྲཱཾ་ལས་སེར་སྣ་རྡོ་རྗེ་སེར་པོ་གཡས་རིན་པོ་ཆེ། ལྕེ་ནི་ཨཱ་ལས་འདོད་ཆགས་རྡོ་རྗེ་དམར་པོ་གཡས་པདྨ། ལུས་ནི་ཁྃ་ལས་ཕྲག་དོག་རྡོ་རྗེ་སྔོ་བསངས་གཡས་སྣ་ཚོགས་རྡོ་རྗེ་འཛིན་པ། དེ་གསུམ་གཡོན་དྲིལ་བུ་བསྒྱིངས་པ་དང་བཅས་པས་ཐུགས་ཀར་ཕྱོགས་པ། ཡིད་ནི་ཐུགས་ཀར་ཧྃ་ལས་དབང་ཕྱུག་རྡོ་རྗེ་དཀར་པོ་གཡས་རྡོ་རྗེ་གཡོན་དྲིལ་བུ་དཀུར་འཛིན་པ། ལྟེ་བར་ལྃ་ལས་སའི་ཁམས་ལ་ལྟུང་བྱེད་མ་སེར་མོ་གཡས་དང་པོས་འཁོར་ལོ། སྙིང་གར་མྃ་ལས་ཆུའི་ཁམས་ལ་གསོད་བྱེད་མ་ནག་མོ་གཡས་དང་པོས་རྡོ་རྗེ། མགྲིན་པར་པྃ་ལས་མེའི་ཁམས་ལ་འགུགས་བྱེད་མ་དམར་མོ་གཡས་དང་པོས་པདྨ། དཔྲལ་བར་ཏཱྃ་ལས་རླུང་གི་ཁམས་ལ་པདྨ་གར་གྱི་དབང་ཕྱུག་མ་སྔོ་བསངས་གཡས་དང་པོས་རལ་གྲི། ཐམས་ཅད་ཀྱང་ཞལ་གཅིག་ཕྱག་བཞི་མ་གཡས་འོག་མས་གྲི་གུག གཡོན་དང་པོས་ཐོད་པ་དང་འོག་མས་ཁ་ཊྭཱྃ་ག་འཛིན་པ། གསང་གནས་སུ་ཁྃ་ལས་ནམ་མཁའི་ཁམས་ལ་པདྨ་འབར་མ་དུ་བའི་མདོག་ཅན་ཞལ་གསུམ་ཕྱག་དྲུག་མ་རྩ་ཞལ་དུད་མདོག་གཡས་དཀར་གཡོན་དམར་བ། གཡས་གསུམ་ན་གྲི་གུག་དང་ཚངས་པའི་མགོ་བོ་དང་ལྕགས་ཀྱུ། གཡོན་གསུམ་ན་ཐོད་པ་དང་ཁ་ཊྭཱྃ་ག་དང་ཞགས་པ་འཛིན་པ་སྟེ་རྣམ་པར་སྣང་མཛད་ལ་སོགས་པ་རྣམས་གཡས་བརྐྱང་བས་བཞུགས་ཤིང་རལ་པའི་ཅོད་པཎ་ཅན་སྤྱན་གསུམ་པ་ཕྱག་རྒྱ་ལྔ་དང་ལྡན་པ། ལྷ་མོ་རྣམས་གཅེར་བུ་སྐྲ་གྲོལ་བ་རང་རང་གི་འབྱུང་བའི་དཀྱིལ་འཁོར་ལ་གཡས་བརྐྱང་བས་བཞུགས་པར་བསམས་ལ། ཨོཾ་པྲ་ཀྲྀ་ཏ་པ་རི་ཤུདྡྷཿསརྦ་དྷརྨཱཿཔྲ་ཀྲྀ་ཏ་པ་རི་ཤུདྡྷོ྅ཧཾ། ཞེས་བརྗོད་དེ་ང་རྒྱལ་བཟུང་ངོ་། །ལྔ་པ་སྲུང་བའི་འཁོར་ལོ་བསྒོམ་པ་ནི། གཡོན་པའི་མཐེ་བོང་དང་མཛུབ་མོས་བརྡབ་པའི་སེ་གོལ་བྱ་ཞིང་། སྙིང་གའི་ཧཱུྃ་ལས་སྔགས་ཀྱི་ཚོགས་ཕྱོགས་བཞིར་འཕྲོས་པར་བསམས་ལ། ཤར་དུ་ཨོཾ་སུམྦྷ་ནི་སུམྦྷ་ཀཱ་ཡི་ཀཾ་ཧུྃ་ཧཱུྃ་ཕཊ་ཅེས་པ་ཁ་དོག་ནག་པོ་དང་། བྱང་དུ་ཨོཾ་གྲྀཧྞ་གྲྀཧྞ་བཱ་ཙི་ཀཾ་ཧུྃ་ཧཱུྃ་ཕཊ་ཅེས་པ་ལྗང་གུ། ནུབ་ཏུ་ཨོཾ་གྲྀཧྞཱ་པ་ཡ་གྲྀཧྞཱ་པ་ཡ་ཙི་ཏཱ་སི་ཧུྃ་ཧཱུྃ་ཕཊ་ཅེས་པ་དམར་པོ། ལྷོར་ཨོཾ་ཨཱ་ན་ཡ་ཧོ་བྷ་ག་ཝཱན་བཛྲ་ཛྙཱ་ནི་ཀཾ་ཧུྃ་ཧཱུྃ་ཕཊ་ཅེས་པ་སེར་པོ་རྣམས་ཚངས་པའི་འཇིག་རྟེན་ནས་གསེར་གྱི་ས་གཞི་ལ་ཐུག་གི་བར་ཁྱབ་པའི་ཡི་གེའི་གཟུགས་རྣམས་ཁ་ཕྱིར་ཕྱོགས་ནས་འཁོད་པར་བསམ། དེ་ནས་རང་གི་འོག་ཏུ་རྃ་ལས་ཉི་མའི་དཀྱིལ་འཁོར་གྱི་སྟེང་དུ་ཧཱུྃ་སྔོན་པོ་ཡོངས་སུ་གྱུར་པ་ལས་སྣ་ཚོགས་རྡོ་རྗེ་ཧཱུྃ་གིས་མཚན་པ་དེ་དང་སྔགས་ཀྱི་འོད་ཟེར་ལས་བྱུང་བའི་རྡོ་རྗེའི་རྭ་བ་གྲུ་བཞི་པ་དང་། རྡོ་རྗེ་དང་ཧཱུྃ་གི་འོད་ཟེར་གྱི་སྟེང་དུ་རྡོ་རྗེའི་གུར་དང་རྭ་བ་དང་རྡོ་རྗེའི་གུར་གྱི་མཚམས་སུ་རྡོ་རྗེའི་བླ་རེ་དང་། དེ་དག་གི་སྟེང་དུ་རྡོ་རྗེ་རྩེ་ལྔ་པ་ལྗང་གུའི་མདའི་དྲྭ་བ་རྣམས་སུ་གྱུར་པ་བསམ་མོ། །དེ་ནས་ཤར་དུ་སུཾ་བྷ་སོགས་ལས་ཁྭ་གདོང་མ་ནག་མོ། བྱང་དུ་གྲྀཧྞ་སོགས་ལས་འུག་གདོང་མ་ལྗང་གུ། ནུབ་ཏུ་གྲྀཧྞཱ་པ་ཡ་སོགས་ལས་ཁྱི་གདོང་མ་དམར་མོ། ལྷོར་ཨཱ་ན་ཡ་སོགས་ལས་ཕག་གདོང་མ་སེར་མོ། ཤར་ལྷོར་ཨོཾ་ལས་གཤིན་རྗེ་བརྟན་མ་གཡས་སྔོ་གཡོན་སེར་བ། ལྷོ་ནུབ་ཏུ་ཧཱུྃ་ལས་གཤིན་རྗེ་ཕོ་ཉ་མོ་གཡས་སེར་གཡོན་དམར་བ། ནུབ་བྱང་དུ་ཧཱུྃ་ལས་གཤིན་རྗེ་མཆེ་བ་མ་གཡས་དམར་གཡོན་ལྗང་བ། བྱང་ཤར་དུ་ཕཊ་ལས་